b'\n_START_ARTICLE_\nGregor \xc4\x8cu\xc5\xa1in\n_START_SECTION_\n\xc5\xbdivljenje\n_START_PARAGRAPH_\nRodil se je kot peti, najmlaj\xc5\xa1i otrok \xc4\x8cu\xc5\xa1inove dru\xc5\xbeine s Koro\xc5\xa1ke Bele. Njegov o\xc4\x8de je bil slikar Branko \xc4\x8cu\xc5\xa1in. Po kon\xc4\x8dani gimnaziji na Jesenicah se je vpisal na \xc5\xa1tudij slavistike. Ko je po kon\xc4\x8danem prvem letniku spoznal, da to ni njegov pravi \xc5\xa1tudij, je \xc5\xa1el poskusit \xc5\xa1e na igralsko akademijo. Na AGRFTju je diplomiral 1994 leta in se zaposlil v MGL, kjer je bil zaposlen do leta 1999. Med letoma 1999 in 2001 je bil zaposlen v Pre\xc5\xa1ernovem gledali\xc5\xa1\xc4\x8du Kranj, od leta 2001 do junija 2018 pa je bil zopet zaposlen v MGL. Sodeloval je tudi s \xc5\xa0pas teatrom, Slovenskim komornim gledali\xc5\xa1\xc4\x8dem Ljubljana in \xc5\xa0entjakobskim gledali\xc5\xa1\xc4\x8dem Ljubljana. Igral je tudi v TV nadaljevanki Za\xc4\x8dnimo znova in v ve\xc4\x8d filmih. Ukvarja se tudi z re\xc5\xbeijo, predvsem pa je znan po svojih avtorskih monodramah, kjer se ukvarja s kr\xc5\xa1\xc4\x8danskimi temami. Jeseni 2018 je zapustil ansambel MGL in za\xc4\x8del svobodnja\xc5\xa1ko pot. Poleg igranja sodeluje tudi s prispevki pri tedniku Dru\xc5\xbeina in mese\xc4\x8dniku Ognji\xc5\xa1\xc4\x8de. _NEWLINE_Z dru\xc5\xbeino (\xc5\xbeena Melita in \xc5\xa1est otrok) \xc5\xbeivi na Koro\xc5\xa1ki Beli.'